เลขา สศช. มองโอกาสไทยลดดอกเบี้ยยังมี แม้แนวโน้มเฟดปรับขึ้น ธ.ค.
เลขา สศช. มองโอกาสไทยลดดอกเบี้ยยังมี แม้แนวโน้มเฟดปรับขึ้น ธ.ค.
16 พ.ย. 2558

นายปรเมธี วิมลศิริ เลขาธิการ คณะกรรมการพัฒนาการเศรษฐกิจและสังคมแห่งชาติ (สศช.) เปิดเผยว่า สำหรับแนวโน้มอัตราดอกเบี้ยของไทยว่า จากที่หลายฝ่ายประเมินว่าสหรัฐฯ มีโอกาสจะปรับขึ้นอัตราดอกเบี้ยในเดือน ธ.ค.นี้ หรือในช่วงไตรมาสแรกของปี 59 นั้น ในส่วนทิศทางอัตราดอกเบี้ยของไทยเองคงต้องพิจารณาตามความเหมาะสมกับเศรษฐกิจของประเทศ
ทั้งนี้ นโยบายการเงินจะต้องสนับสนุนการเติบโตเศรษฐกิจของไทยที่อาจจะยังเติบโตได้ไม่เต็มศักยภาพในช่วงนี้ ดังนั้นจึงยังต้องการนโยบายการเงินที่เข้ามาช่วยสนับสนุน ซึ่งโอกาสที่จะลดดอกเบี้ยก็ยังมีความเป็นไปได้ และต้องติดตามด้วยว่าเศรษฐกิจไทยในปีหน้าจะเข้มแข็งได้ในระดับที่คาดการณ์ไว้ที่ 3-4% หรือไม่ รวมทั้งติดตามภาวะการเคลื่อนย้ายเงินทุนของโลกด้วย
“คงยังไม่มีทิศทางชัดเจนว่าดอกเบี้ยไทยจะปรับขึ้นหรือลง ต้องดูสถานการณ์ที่จะเกิดขึ้นด้วย” นายปรเมธีกล่าว
 
 